《尼山高一首寿阙里孔公伯处士》
明代·程敏政

尼山高，高嶙峋，千年孕此大圣人。圣人一去圣泽新，云礽玉树人振振。

公伯先生号贤者，韦布不沾京洛尘。生时分值祖庭桧，荏苒于今六十春，苍髯势欲凌秋旻。

朔风吹地才一日，先生笑坐开芳辰。戏綵儿孙行绕身，携壶陆续来亲宾。

崧高一纸驰献寿，知有内翰联佳姻。新诗在眼酒入唇，先生陶然岸乌巾。

家山乔木色不改，百岁愿作无怀民。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。